作者:辛棄疾
標題:沁園春
內容:我試評君，君定何如，玉川似之。記李花初發，乘雲共語，梅花開後，對月相思。白髮重來，畫橋一望，秋水長天孤鶩飛。同吟處，看佩搖明月，衣卷青霓。相君高節崔嵬。是此處耕巖與釣溪。被西風吹盡，村簫社鼓，青山留得，松蓋雲旗。弔古愁濃，懷人日暮，一片心從天外歸。新詞好，似淒涼楚些，字字堪題。